Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2004/C 98/08)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGANSØGNING: ARTIKEL 5

BOB ( ) BGB (x)

Nationalt sagsnummer: 114

1. Medlemsstatens ansvarlige myndighed Navn: Subdirección General de Sistemas de Calidad Diferenciada - Dirección General de Alimentación - Secretaría General de Agricultura y Alimentación - Ministerio de Agricultura, Pesca y Alimentación de España

Adresse: Paseo Infanta Isabel, 1, E-28071 Madrid

Tlf. (34) 913 47 53 94

Fax (34) 913 47 54 10

2. Ansøgende sammenslutning 2.1. Navn: Asoc. Promotora Pro-Denominación Específica "Mantecadas de Astorga"

2.2. Adresse: C/ Mesón, 18, E-24700 Astorga (León)

Tlf. (34) 987 60 24 23

2.3. Sammensætning: producent/forarbejdningsvirksomhed (x) andet ( )

3. Produktets art: Kategori 2.4. Brød-, kage-, konditori- eller kiksprodukter.

4. Varespecifikation (Sammenfatning af betingelserne i artikel 4, stk. 2)

4.1. Navn: "Mantecadas de Astorga"

4.2. Beskrivelse: Mantecada de Astorga er et kageprodukt, der fremstilles ved bagning af en rørt dej bestående af fint hvedemel, hønseæg, smør fremstillet af komælk, svinefedt og sukker, og som har følgende:

Morfologiske egenskaber:

Mantecada de Astorga sælges i små firkantede, åbne forme af bagepapir på ca. 5,5 cm i bredden og 2 cm i højden, hvis sider er foldet parallelt, og hvis hjørner er vredet rundt, der hvor sidernes folder overlapper. Kagen skal være ca. 1,5 cm højere end formen, overfladen skal være rund, men må aldrig blive spids, og dejen skal "oversvømme" formen og dryppe, hvorved der dannes "lágrima de la mantecada" (tårer), der må få en mørkebrun, men aldrig brændt, farve. Formens bund skal være mørkebrun, men må aldrig være brændt væk. Kagens vægt svinger mellem 25 og 30 gram inklusive formen.

Organoleptiske egenskaber:

Kageskorpen skal være fast, gylden og buet og drysset med sukker i midten. Formen skal kunne slippe kagen let, selv om der må sidde brune kagekrummer tilbage på formen, og formen må ikke være gennemvædet af fedtstof. Kagen skal indeni have en blød og svampet konsistens med adskillige små celler, der er jævnt fordelt. Krummen skal være gul som følge af, at der er anvendt smør og æg i fremstillingen. Smagen skal være yderst sød, og smagen og aromaen af smør og æg skal være fremtrædende. Man skal kunne fornemme smagen ved at smage på sukkeret på kagens overflade.

Fedtstoffet i Mantecada de Astorga skal medføre, at kagen føles relativt fugtig i munden, og skal understrege kagens svampede konsistens. Krummen skal være blød og smelte på tungen.

Fysisk-kemiske egenskaber:

- Vandindhold: Mindst 15 % og højst 19 %.

- Proteinindhold: Mindst 6 %.

- Fedtindhold: Mindst 20 % og højst 27 %.

- Kulhydrater (glukose): Mindst 45 %.

- Asker: Højst 1,70 %

- Vandaktivitet (aw): Mindst 0,8 og højst 0,9.

- Struktur (i henhold til Texture Expert Program): Mindst 1000 g og højst 1600 g.

Holdbarhed: 60 dages holdbarhed for Mantecadas de Astorga, der er fremstillet mellem den 1. oktober og den 31. marts, og 45 dages holdbarhed for Mantecadas de Astorga, der er fremstillet mellem den 1. april og den 30. september.

4.3. Geografisk område: Fremstillings- og emballeringsområdet for de Mantacadas de Astorga, der er omfattet af betegnelsen "Indicación Geográfica Protegida Mantecadas de Astorga", udgøres af følgende kommuner i provinsen León: Astorga, Brazuelo, San Justo de la Vega og Valderrey.

4.4. Bevis for oprindelse: Kontrol- og certificeringsprocedurerne beviser Mantecadas de Astorgas' oprindelse i området.

Kontrolorganets funktioner, der består i tilsyn med og kontrol af, at fremstillingsmetoden og kvaliteten af Mantecadas de Astorga er i overensstemmelse med kravene, udøves af certificeringsorganet, der er det ansvarlige organ i henhold til UNE-EN-45011-standarden. Under certificeringsorganet henhører prøveudtagningsorganet, der er ansvarligt for den sensoriske analyse af Mantecadas de Astorga.

Mantecadas fremstilles og emballeres udelukkende af fremstillingsvirksomheder, der er opført i registret "Registro de Obradores". Producenterne skal underkastes en vurdering, inden de kan blive opført i registret, og herefter skal der foretages regelmæssige vurderinger, for at producenterne fortsat kan stå opført i kontrolorganets register.

Mantecadas de Astorga skal fremstilles i henhold til den metode, der er beskrevet i afsnit 4.5. Kun Mantecadas de Astorga, der har opfyldt alle kontrolprocedurens krav, kan markedsføres med den oprindelsesgaranti, som er bekræftet ved kontrolorganets overensstemmelsesmærke. Det antal etiketter eller kontroletiketter, der fremsendes af kontrolorganet til de registrerede producenter, skal svare til det antal Mantecadas de Astorga, der er fremstillet i henhold til varespecifikationen. Kontrolorganet skal foretage kontrol af den fremstillingsmetode og de råvarer, der anvendes, gennemgang af dokumentation, lagerbeholdninger, udtagning af stikprøver og prøver af produktet. Såfremt der måtte blive konstateret manglende overholdelse af kravene, skal kontrolorganet anvende de sanktionsbestemmelser, der er fastlagt i forordningen.

4.5. Fremstillingsmetode: Mantecadas de Astorga må udelukkende fremstilles af fint hvedemel, hønseæg, smør fremstillet af komælk, svinefedt og almindeligt sukker.

Der skal være følgende blandingsforhold og egenskaber for grundingredienserne i dejen:

- Fint hvedemel: Mellem 28 % og 31 %. Hvedemelet skal stamme fra sorten Triticum aestivum og skal have følgende alveografiske egenskaber, der er bestemt ud fra Chopin-alveografen: Styrke (W) mellem 100 og 140 erg., og P/L-forhold (tenacitet/elasticitet) mellem 0,28 og 0,40.

- Fedtstof: Mellem 21 % og 25 %. De eneste fedtstoffer, der må anvendes, er smør fremstillet af komælk og svinefedt. Svinefedtet må højest udgøre 20 % af den samlede mængde fedtstof.

- Æg: Mellem 21 % og 25 %. Æggene skal være hønseæg i skal eller pasteuriserede hønseæg.

- Sukker: Mellem 17 og 23 %. Sukkeret skal være sakkarose i form af hvidt sukker.

Det er tilladt at anvende følgende tilsætningsstoffer:

- Sødestoffer: Det er tilladt at anvende sødestoffer i form af polyalkoholer eller monosakkarider i et omfang, der ikke overstiger 3 % af det samlede sukkerindhold.

- Styrkelsesmiddel: Mellem 0,5 og 1,2 %. De styrkelsesmidler, der må anvendes, skal være en blanding af hævemidler (natrium- eller kalciumkarbonat eller -bikarbonat) og syre, der fremmer hævningen.

- Emulgeringsmiddel: Mellem 0,7 og 1,2 %. De emulgeringsmidler, der må anvendes, skal være mono- og diglycerider, propylenglycol eller ester af propylenglycol. Det er ikke tilladt at anvende emulgeringsmidler, der er tilsat farvestoffer.

- Konserveringsmiddel: Det er tilladt at anvende kaliumsorbat i et omfang, der ikke må overstige 0,5 g/kg.

Mantecadas de Astorga må udelukkende fremstilles i henhold til nedenstående fremgangsmåde og rækkefølge:

- Klargøring af fedtstoffet. Fedtstoffet piskes luftigt, indtil det får en cremet konsistens. Det er ikke nødvendigt at temperere fedtstoffet. Hvis denne fase forsinker produktionen meget, kan fedtstoffet piskes dagen forinden, hvorefter det kun er nødvendigt at piske det let umiddelbart inden brug.

- Piskning af æg og sukker. Ægget piskes ved højeste hastighed sammen med sukkeret eller sødestofferne i 5-10 minutter, indtil omfanget er blevet ca. tre gange større. For at opnå dette anvendes røremaskinens piskeris, således at blandingen bliver luftig og mere svampet.

- Tillavning af dejen. Det sigtede mel vendes forsigtigt i æggeblandingen, hvorefter dejen røres med piskeriset, dejkrogen eller spaden ved lav eller mellemlav hastighed.

- Tilsætning af fedtstoffet. I den sidste fase i blandingsprocessen tilsættes fedtstoffet, der forinden er blevet forberedt, og dejen blandes forsigtigt i 11/2-4 minutter.

- Dosering og ophældning. Når dejen er pisket færdig, hældes dejen i doseringsmaskinen, der indstilles til at hælde portioner på mellem 29 og 37 gram i de små forme. Dejen hældes i formene fra en beholder, der er placeret over formene, som skal holdes fast på båndene af riller eller kvadratformede indretninger, som forhindrer formene i at flytte sig. De forme, der anvendes i fremstillingen af Mantecadas de Astorga, skal forinden laves af kvadratiske stykker papir på mellem 8,5 og 10,5 centimeters bredde.

- Tilsætning af strøsukker. Når dejen er hældt op i formene, drysses dejen med en smule strøsukker, som så vidt muligt skal fordeles ensartet på midten af Mantecada de Astorga.

- Bagning. Mantecada de Astorga bages ved en temperatur på mellem 190 °C og 280 °C i 14-15 minutter i almindelig ovn eller 17-20 minutter i varmluftsovn. Under bagningen skal ovnlågen holdes lukket i mindst to tredjedele af bagetiden og åben eller halvåben i den sidste del af bagetiden, således at kagerne får den rette farve. Efter bagningen sættes kagerne til afkøling i mindst en time.

- Emballering. Mantecadas de Astorga emballeres på selve den registrerede fremstillingsvirksomhed, hvor de er blevet fremstillet. Emballagen består af æsker af træ eller pap, der forinden er blevet foret med en plasticpose, og æskerne lukkes på forskellige måder, hvor den mest almindelige dog er forsegling. Når æskerne er blevet lukket, forsynes de med etiketter i henhold til den gældende lovgivning.

4.6. Tilknytning Historisk tilknytning

Det antages, at den mulige oprindelse af opskriften på Mantecadas de Astorga skal tilskrives Juan de la Mata, "kongelig konditor, født i Matalavilla i kommunen Sil de Arriba, Montañas y Reyno de León og Obispado de Oviedo", i den form, som fremgår af hans bog, der blev udgivet i Madrid i 1747 af Antonio Martin, og som hed "Arte de Repostería". Bogen blev senest udgivet af Editorial La Olmeda i Burgos i 1992.

I Archivo Diocesano de Astorga, henvises der i beretningerne fra 1805 til Mantecadas de Astorga som julekager, der blev fremstillet af konditorerne Máximo Matheo og Francisco Calbo.

Der er talrige citater, der peger på, at kagen har sin oprindelse i klosteret Convento Sancti Spiritus de Astorga, og at den nonne, der fremstillede dem, forlod nonneordenen og udbredte dem. Nogle versioner peger på, at den nonne, der fandt på opskriften, kunne være María Josefa Gonzáles Prieto, der giftede sig med Tomás Rubio den 9. november 1851.

I bogen "Diccionario Doméstico. Tesoro de las familias o Repertorio Universal de Conocimientos útiles" fra 1876, har Balbino Cortés y Morales inkluderet en opskrift på Mantecadas de Astorga, og han omtaler dem som værende berømte kager.

I "Anuario Bailly-Bailliere" fra 1891 nævnes der på side 1495, der handler om byen Astorga, navnet på 12 fabrikker, der fremstiller Mantecadas de Astorga.

I "Anuario Riera" fra 1901 nævnes der på side 1167 11 producenter af Mantecadas de Astorga, som er beliggende i Astorga.

I den nye "Anuario Bailly-Bailliere" fra 1916 nævnes der på side 3179 navnene på 9 producenter af Mantecadas de Astorga, der er beliggende i Astorga, og der er ligeledes inkluderet en annonce for to af disse. I teksten fortælles det, at Astorga "er berømt for sin produktion af chokolade og mantecadas".

I henhold til handelskammeret i Astorgas oplysninger blev der i 1930 transporteret 188710 kg Mantecadas de Astorga med jernbanen (F.C. Norte y Oeste).

Menneskelige faktorer:

"Mantecadas de Astorga" er en traditionel kage, der fremstilles og emballeres i Astorga, som er det geografiske sted, der indgår i produktnavnet. En stor andel af kagerne sælges i byen som traditionelt produkt til gennemrejsende turister. Den traditionelle opskrift findes stadig, og kagerne sælges i de traditionelle håndlavede forme, der i sin tid medførte dannelsen af et nyt erhverv som "formgiver". Formgiverne er byens kvinder, der sørger for at give formene de folder, som kendetegner dem.

Fremstillingsmetode

Anvendelsen af fedt fra køer (smør) er den væsentligste forskel i fremstillingen og sammensætningen af Mantecadas de Astorga, og netop den forskel, der adskiller Mantecadas de Astorga fra boller, kiks og de små sandkager, "magdalenas".

Blandingsforholdet mellem ingredienserne er ligeledes væsentligt og afhænger af, om der i opskriften foreskrives mest æg eller smør fremstillet af komælk. Den særlige opskrift, dvs. det blandingsforhold og den fremstillingsmetode, som er gået i arv til den enkelte bager, og som er blevet bevaret fra generation til generation indtil i dag, er ligeledes væsentlig.

Endelig kendetegnes Mantecadas de Astorga ved, at dejen hældes i meget specielle, håndlavede forme, og at kagerne bages ved en moderat temperatur, idet det sikres, at de "fælder en tåre".

4.7. Kontrolinstans Navn: Consejo Regulador de la I.G.P. "Mantecadas de Astorga"

Adresse: C/ Padres Redentoristas 26

E-24700 Astorga (León)

Tlf. (34) 987 61 82 62

Kontrolorganet for "Indicación Geográfica Protegida Mantecadas de Astorga" opfylder UNE-EN-45011-standarden: "Generelle kriterier for instanser, der certificerer produkter", 1998-versionen.

4.8. Mærkning: Den emballage, der indeholder de Mantecadas de Astorga, som er omfattet af beskyttelsen, skal være forsynet med en tydelig angivelse af teksten "Indicación Geográfica Protegida Mantecadas de Astorga" og kontrolorganets logo.

Kontroletiketterne, der er garantimærket for den beskyttede geografiske betegnelse, skal påklæbes og være ubrydelige samt være forsynet med kontrolorganets logo. Etiketterne skal placeres, således at de ikke skjuler de mærkningsoplysninger, der skal fremgå i henhold til den almindelige lovgivning og kvalitetshåndbogen. Kontroletiketterne skal identificeres med en alfanumerisk kode og godkendes af kontrolorganet.

Kontrolorganet kan udstede etiketter eller fremstille emballage, der udover logoet og koden for den beskyttede geografiske betegnelse kan indeholde den registrerede virksomheds mærke. Kun de registrerede producenter, som har eneret til at sælge de Mantecadas de Astorga, der er omfattet af beskyttelsen, må anvende garantimærket for den beskyttede geografiske betegnelse.

4.9. Krav i nationale bestemmelser - Ley 25/1970, de 2 de diciembre, Estatuto de la viña, del vino y de los alcoholes (lov om vindyrkning, vin og alkohol).

- Decreto 835/1972, de 23 de marzo, Reglamento de la Ley 25/1970 (gennemførelsesdekret til ovennævnte lov).

- Orden de 25 de enero de 1994, por la que se precisa la correspondencia entre la legislación española y el reglamento (CEE) n° 2081/92, en materia de denominaciones de origen e indicaciones geográficas de productos agrícolas y alimentarios (bekendtgørelse om sammenhæng mellem den spanske lovgivning og forordning (EØF) nr. 2081/92).

- Real Decreto 1643/1999, de 22 de octubre, por el que se regula el procedimiento para la tramitación de las solicitudes de inscripción en el Registro Comunitario de las Denominaciones de Origen Protegidas y de las Indicaciones Geográficas Protegidas (kongeligt dekret om ansøgninger om optagelse i EF-registeret for beskyttede oprindelsesbetegnelser og beskyttede geografiske betegnelser).

EF-nr.: ES/00311/20.8.2003.

Dato for modtagelsen af den fuldstændige ansøgning: 8. oktober 2003.